Webberre sütött a nap pénteken Jerezben - Száguldó cirkusz blog
Az jelentette a szenzációt a jerezi tesztsorozat harmadik (utolsó előtti) napján, hogy a reggeli felhősödés után végre kisütött a nap, így igazi teszthangulat uralkodott a pályán. Ez meg is látszott a csapatok teljesítményén: a Red Bull, a Ferrari, a Mercedes, a McLaren, a Renault és a Toro Rosso is több mint 100 kört tett meg a 4,428 kilométeres aszfaltcsíkon.
Több kiscsapatnak azonban technikai gondjai adódtak. Kobajasi Kamui a héten először vezethette a Sauber C29-et, de probléma adódott a kocsi üzemanyag-ellátásával, aminek a kijavítása több óráig eltartott, ezért a japán csak 28 kört tudott megtenni. „Inkább legyenek ilyen gondjaim a tesztelésen, mint egy versenyen!” – mondta higgadtan Kobajasi.
Embert próbáló napokat zárt a Lotus csapata is. Heikki Kovalainen csütörtökön korlátnak csapódott, amikor kicsúszott a vizes pályán, és összetörte a T127-es orrát. A csapat éjszaka motort cserélt, péntekre pedig megérkeztek az új alkatrészek a norfolki műhelyből. De Kovalainen egy óra elteltével ismét félrehúzódott - ezúttal egy hibás kuplungszenzor miatt. A finn később visszatért a pályára, de akkor a kocsi kipufogója tört el. Így is viszonylag nagy távot sikerült megtenni az új kocsival (amely most először futott slickgumikon), de Heikki nem volt elég gyors ahhoz, hogy elmozduljon az utolsó helyről.
A legjobb újonc Lucas di Grassi lett a Virginnel, amely szintén technikai problémáktól szenvedett, megpördülésével pedig a tesztnap hat piros zászlós leállása közül az egyiket okozta. Di Grassi csak fele annyi kört tudott megtenni az első bevetésén, mint csapattársa, Timo Glock egy nappal korábban.
Jerezi tesztelés II., 3. nap:
1. Webber (AUS) Red Bull-Renault 1:19,299 (115 kör)
2. Alonso (SPA) Ferrari 1:20,115 (132 kör)
3. Button (GB) McLaren-Mercedes 1:20,394 (101 kör)
4. Hülkenberg (D) Williams-Cosworth 1:21,432 (138 kör)
5. Schumacher (D) Mercedes 1:21,437 (79 kör)
6. Kubica (PL) Renault 1:21,916 (100 kör)
7. Sutil (D) Force India-Mercedes 1:21,939 (69 kör)
8. Kobajasi (JAP) Sauber-Ferrari 1:22,228 (28 kör)
9. Alguersuari (SPA) Toro Rosso-Ferrari 1:22,564 (120 kör)
10. Di Grassi (BRA) Virgin-Cosworth 1:23,504 (34 kör)
11. Kovalainen (FIN) Lotus-Cosworth 1:23.521 (68 kör)
https://f1cirkusz.blog.hu/api/trackback/id/tr102211666